**Hyvä lastentarhanopettaja / varhaiskasvatuksen erityisopettaja**

**Teet arvokasta työtä, jolla on välitön vaikutus lapsen kasvulle ja kehitykselle. On tutkittu, että varhaiskasvatus on koulutusjärjestelmämme vaikuttavin vaihe eikä varhaiskasvatuksesta voi enää puhua pelkkänä päivähoitona. On aika nostaa varhaiskasvatuksessa työskentelevien opettajien palkkausta sekä arvostusta, sillä se on pedagogisesti suunniteltua ja tavoitteellista työtä. Työlläsi on lisäksi suuri yhteiskunnallinen vastuu sekä merkitys: Tiesitkö, että tutkimusten mukaan jokainen varhaiskasvatukseen sijoitettu euro tulee 7-13 -kertaisena takaisin? Miksi ei siis sijoitettaisi lastentarhanopettajiin ja varhaiskasvatuksen erityisopettajiin?**

*Ei leikkirahaa. Taistelu lastentarhanopettajien palkan puolesta* – kansanliike on tavoittanut ja saanut puolelleen sosiaalisen median alustalla Facebookissa jo yli 17000 huolestunutta kansalaista, vanhempaa, isovanhempaa sekä varhaiskasvatuksen työntekijää. *Ei leikkirahaa* – kansanliike on ollut isosti näkyvissä valtakunnallisessa mediassa ja on saanut taakseen myös liittojen tuen. OAJ, sen osana toimiva LTOL sekä Talentia ovat kaikki mukana taistelussa lastentarhanopettajien palkan puolesta. Korkeasti koulutetuista opettajista on valtakunnallisella tasolla pulaa. Tarvitaan päteviä opettajia, jotka pysyvät työssään ja saavat työstään asianmukaista palkkaa. Pätevistä lastentarhanopettajista ja varhaiskasvatuksen erityisopettajista täytyy olla varaa maksaa ja palkkoja on korotettava välittömästi laadukkaan varhaiskasvatuksen takaamiseksi.

Lastentarhanopettaja ja varhaiskasvatuksen erityisopettaja, lähde mukaan vaatimaan työstäsi ansaitsemaasi palkkaa. *Ei leikkirahaa. Taistelu lastentarhanopettajien palkan puolesta* – kansanliike tekee aktiivisesti töitä saadakseen varhaiskasvatuksessa työskentelevät opettajat ylös palkkakuopasta ja ylläpitääkseen dialogia työn tärkeyden puolesta. Liity mukaan taisteluun! Tämän saatekirjeen liitteenä löydät lastentarhanopettajien ja varhaiskasvatuksen erityisopettajien / erityislastentarhanopettajien pohjan palkankorotusesitykselle sekä ohjeet sen luovuttamiseen. Tarkoituksena on, että jokainen täyttää palkankorotusesityksen omien tietojensa osalta ja palauttaa lähimmälle esimiehelleen.

**Sinä et ole yksin! Taistelumme johdosta kunnilla on odotettavissa ennennäkemätön palkankorotuspyyntöjen vyöry, kun tuhannet lastentarhanopettajat ja varhaiskasvatuksen erityisopettajat ympäri Suomea vaativat samana päivänä tehtäväkohtaisen palkan nostamista 3000 (lto) tai 3300 (veo) euroon. Ei enää leikkirahaa! Täytä ja palauta oma palkankorotusesityksesi 27.4.2018 ja olet mukana taistelussa lastentarhanopettajien palkan puolesta.**

Oletko Facebookissa? Liity mukaan [**Ei leikkirahaa. Taistelu lastentarhanopettajien palkan puolesta**–ryhmään](https://www.facebook.com/groups/1779379432368942/) ja tule mukaan vaikuttamaan.

Löydät meidät myös Twitteristä ja Instagramista @eileikkirahaa -nimellä. Voit myös tutustua seuraavaan [YLE:n artikkeliin](https://yle.fi/uutiset/3-10093555), josta kansanliike sai alkunsa.